**UNIVERSITATEA DE ARHITECTURĂ ŞI URBANISM “Ion Mincu” – BUCUREŞTI**

**DISCIPLINA *TEORIA ȘI PRACTICA PROIECTULUI DE ARHITECTURĂ***

**Atelier 26 - STRATEGII PARTICULARE**

**Prof. dr. arh. Gabriela Tabacu**

**Asist. dr. arh. Lorin Nicolae**

**DESPRE LUME ŞI VIAŢĂ, ÎN GENERAL**

Suntem părtaşi, după cum se pare, la cea mai importantă schimbare de paradigmă culturală care a afectat civilizaţia umană în întreaga sa istorie de până acum.

Informatizarea tuturor domeniilor vieţii, suprapopularea şi poluarea fără limite aduc în trena lor modificări fundamentale şi cu consecinţe incalculabile ale raporturilor omului cu lumea lucrurilor, cu semenii săi şi chiar cu sine însuşi.

Globalizarea de toate tipurile, supratehnologizarea şi internetul, invazia mijloacelor de comunicare individuală şi în masă, accelerarea ritmului vieţii, hrana artificială, excesul de medicaţie, depresia ca boală a prezentului, alienarea şi câte altele, fac parte, pe linie mai mult sau mai puţin directă, din vasta trenă de consecinţe de care aminteam.

Către ce ne îndreptam? Cum va arăta lumea peste 10 ani? Cum se poate salva planeta de iminenţa poluării fatale? Dar de iminenţa suprapopulării şi a înfometării? Cum se contracarează riscurile de pandemie, de catastrofă nucleară, de atacuri teroriste destructive? Cum se vindecă dependenţa de calculator sau de medicamente? Iată o parte din întrebările curente şi fără răspuns ale zilei de azi.

Lumea se schimbă. Noi cum ne integrăm acestui proces neliniştitor? Cum ne gîndim să “punem umărul” la scoaterea din impas a lumii în care trăim?

Existând alături de alte domenii ale vieţii în acest nor de dileme ultime, arhitectura rămâne o parte esenţială a universului de artefacte pe care omul îl modifică incontinent. În anii din urmă ea este repusă în chestiune din multiple direcţii şi cu un grad de ultimativitate nemaiîntâlnit.

Ultimul deceniu al secolului trecut a adus cu sine noi modalităţi de abordare a chestiunilor care îi incumbă acestui domeniu funciarmente indispensabil existenţei omului pe pământ şi noi răspunsuri, fie şi parţiale, la o serie de întrebări. Merită să aflăm mai mult, ca să putem întreprinde câte-ceva.

**DESPRE CUM GÂNDIM NOI ÎNVĂŢĂMÂNTUL DE ARHITECTURĂ**

Vă veţi putea face o idee, întrebându-i pe studenţii care au fost în atelierul nostru înaintea voastră. Veţi putea afla, cunoscându-ne. Putem să vă spunem, totuşi, cîteva lucruri:

Vom începe prin a vă propune să nu uitaţi nici o clipă, oricât de anost şi dur ar părea - că, în cele din urmă, existăm şi lucrăm în timp real, în sit real, într-o lume reală. Vă vom spune de la bun început că responsabilizarea faţă de mediul înconjurător trebuie să ţină, de fapt, de cei 7 ani de-acasă.

Vă vom învăţa apoi că dacă vrem să dăm şansă lumii în care trăim, trebuie mai întâi să o cunoaştem. Cultura, societatea, politica, economia ei ne privesc şi privesc cu asupra de măsură – dacă nu chiar *sunt* – obiectul arhitecturii.

Veţi afla că gândim învăţământul de arhitectură în strâsă legătură cu unele concepte cheie care sunt termeni curenţi ai agendei prezentului – ecologie, dezvoltare durabilă, sustenabilitate. Îl gândim ca spaţiu de comunicare complexă şi biunivocă între părţile implicate, de natură să creeze un teren comun de abordare a domeniului. E limpede că acesta a încetat de o vreme să mai funcţioneze ca un corp închis şi inextricabil de cunoştinţe, devenind mai curând un poligon de experimentare şi discuţie critică gata să pună în evidenţă noi posibilităţi de dezvoltare a lumii, cu multiple direcţii de exprimare. Într-o astfel de atmosferă vrem să aşezăm lecţiile noastre.

Altminteri, credem că primii ani de învăţămînt au menirea să furnizeze studentului **abilităţile esenţiale de percepţie, înţelegere şi manevrare a spaţiului architectural** luat în considerare ca principal material, instrument de lucru şi element de alcătuire a arhitecturii înseşi. Exerciţiile pe care le propunem şi modalităţile în care le asumăm, sunt de natură să stimuleze în mod eficient şi ordonat aceste abilităţi.

Încercăm, deasemenea, să impulsionăm capacitatea studenţilor de **a investiga, discerne, decide, organiza, inova, prezenta** obiectul exerciţiului lor prin prelegeri generale sau focalizate asupra temei în curs, prin discuţii libere şi individuale, prin implicarea lor directă, dedicată şi critică în activitatea de cercetare legată de proiectare.

**Urmărim cu perseverenţă să îi învăţăm pe studenţi să gîndească, să aibă logică şi să ia atitudine. Şi, în mod esenţial, încercăm să îi spijinim să devină neapărat, în profesia pe care şi-au ales-o, ei înşişi.**

Prof. Gabriela Tabacu